**Anupada Sutta** ("Üks teise järel") on Tipitakasse kuuluva Sutta Piṭaka ('suutrate korvi') teise kogumiku, Majjhima-nikāya (‘keskmiste õpetussõnade kogu’), 111. sutta (suutra) ehk õpetus.

Sisukokkuvõte
-------------

Anupada Sutta sissejuhatuses iseloomustab Buddha Sāriputtat kui tarka, suurt, sügavat, avarat, lõbusat, kiiret ja läbistavat. Kahe nädalaga nägi Sāriputta selgelt läbi meeleomadused, üks teise järel. Järgneb ülevaade Sāriputta kogemustest. 

### Esimene *jhāna*

Olles kõrvaldanud ihad ja takistused, sisenes Sāriputta esimesse *jhānasse* ja jäi sellesse eraldatusse, milles sünnib rõõm ja õndsus ning millega kaasnevad koondatud mõtted ja rakendused. Mis iganes ka ei ilmneks esimeses *jhānas* – koondatud mõte, rakendus, rõõm, õndsus, meelekindlus, kokkupuude, tundmine, tunnetus, kavatsus, teadvustus, soov, otsus, püsivus, teadvelolek, ükskõiksus või tähelepanu – ta ajas nad kõik ära, üks teise järel. Ta oli teadlik nende kerkimisest, nende püsimisest ja nende vaibumisest. Ta märkas: 'Nii need omadused ilmnevad, hakkavad osalema ning seejärel kaovad'. Ta jäi nende suhtes tundetuks, sõltumatuks, puutumatuks, vabaks ja seostamatuks, midagi teadlikult tõkestamata. Ta märkas: 'Saab veel edasi minna' ning, seda jätkates, kinnitas: 'Saab küll'.

### Teine *jhāna*

Edasi, olles rahustanud koondatud mõtted ja rakendused, sisenes Sāriputta teise *jhānasse* ja jäi sellesse, mille keskendumises sünnib rõõm ja õndsus, ühendatud teadlikkus ilma koondatud mõtete ega rakendusteta – seesmine kindlus. Mis iganes ka ei ilmneks teises *jhānas* – seesmine kindlus, rõõm, õndsus, meelekindlus, kokkupuude, tundmine, tunnetus, kavatsus, teadvustus, soov, otsus, püsivus, teadvelolek, ükskõiksus või tähelepanu – ta ajas nad kõik ära, üks teise järel. Ta oli teadlik nende kerkimisest, nende püsimisest ja nende vaibumisest. Ta märkas: 'Nii need omadused ilmnevad, hakkavad osalema ning seejärel kaovad'. Ta jäi nende suhtes tundetuks, sõltumatuks, puutumatuks, vabaks ja seostamatuks, midagi teadlikult tõkestamata. Ta märkas: 'Saab veel edasi minna' ning, seda jätkates, kinnitas: 'Saab küll'. 

### Kolmas *jhāna*

Edasi, olles vaigistanud rõõmu, jäädes ükskõikseks, teadvelolevaks ja tähelepanelikuks ning tunnetades kehalist õndsust, sisenes ja jäi Sāriputta kolmandasse *jhānasse*, mille kohta õilsad ütlevad: 'ükskõikselt ja teadvelolevalt on ta püsivas õndsuses'. Mis iganes ka ei ilmneks kolmandas *jhānas* – ükskõiksus, õndsus, teadvelolek, tähelepanelikkus, meelekindlus, kokkupuude, tundmine, tunnetus, kavatsus, teadvustus, soov, otsus, püsivus, teadvelolek, ükskõiksus või tähelepanu – ta ajas nad kõik ära, üks teise järel. Ta oli teadlik nende kerkimisest, nende püsimisest ja nende vaibumisest. Ta märkas: 'Nii need omadused ilmnevad, hakkavad osalema ning seejärel kaovad'. Ta jäi nende suhtes tundetuks, sõltumatuks, puutumatuks, vabaks ja seostamatuks, midagi teadlikult tõkestamata. Ta märkas: 'Saab veel edasi minna' ning, seda jätkates, kinnitas: 'Saab küll'. 

### Neljas *jhāna*

Edasi, olles loobunud õndsusest ja valust – nagu ta varem juba eemaldunud rõõmudest ja pingetest – sisenes ja jäi Sāriputta neljandasse *jhānasse*, ükskõiksuse ja teadveloleku puhtusse, ilma õndsuse ega valuta. Mis iganes ka ei ilmneks neljandas *jhānas* – ükskõiksuse tunne, ei õndsus ega valu, muretu teadveloleku puhtus, meelekindlus, kokkupuude, tundmine, tunnetus, kavatsus, teadvustus, soov, otsus, püsivus, teadvelolek, ükskõiksus või tähelepanu – ta ajas nad kõik ära, üks teise järel. Ta oli teadlik nende kerkimisest, nende püsimisest ja nende vaibumisest. Ta märkas: 'Nii need omadused ilmnevad, hakkavad osalema ning seejärel kaovad'. Ta jäi nende suhtes tundetuks, sõltumatuks, puutumatuks, vabaks ja seostamatuks, midagi teadlikult tõkestamata. Ta märkas: 'Saab veel edasi minna' ning, seda jätkates, kinnitas: 'Saab küll'.

### Lõpmatu ruum

Edasi, olles täielikult ületanud tunnetused vormidest, eemaldanud tunnetused tõrgetest ning jätnud tunnetused mitmetisusest, tunnetades lõputut ruumi, sisenes ja jäi Sāriputta ruumi lõpmatusse. Mis iganes ka ei ilmneks ruumi lõpmatuses – ruumi lõpmatuse tunnetus, meelekindlus, kokkupuude, tundmine, tunnetus, kavatsus, teadvustus, soov, otsus, püsivus, teadvelolek, ükskõiksus või tähelepanu – ta ajas nad kõik ära, üks teise järel. Ta oli teadlik nende kerkimisest, nende püsimisest ja nende vaibumisest. Ta märkas: 'Nii need omadused ilmnevad, hakkavad osalema ning seejärel kaovad'. Ta jäi nende suhtes tundetuks, sõltumatuks, puutumatuks, vabaks ja seostamatuks, midagi teadlikult tõkestamata. Ta märkas: 'Saab veel edasi minna' ning, seda jätkates, kinnitas: 'Saab küll'.

### Lõpmatu teadvus

Edasi, olles täielikult ületanud ruumi lõpmatuse, tunnetades lõputut teadvust, sisenes ja jäi Sāriputta teadvuse lõpmatusse. Mis iganes ka ei ilmneks teadvuse lõpmatuses – teadvuse lõpmatuse tunnetus, meelekindlus, kokkupuude, tundmine, tunnetus, kavatsus, teadvustus, soov, otsus, püsivus, teadvelolek, ükskõiksus või tähelepanu – ta ajas nad kõik ära, üks teise järel. Ta oli teadlik nende kerkimisest, nende püsimisest ja nende vaibumisest. Ta märkas: 'Nii need omadused ilmnevad, hakkavad osalema ning seejärel kaovad'. Ta jäi nende suhtes tundetuks, sõltumatuks, puutumatuks, vabaks ja seostamatuks, midagi teadlikult tõkestamata. Ta märkas: 'Saab veel edasi minna' ning, seda jätkates, kinnitas: 'Saab küll'.

### Mitte midagi

Edasi, olles täielikult ületanud teadvuse lõpmatuse, mitte midagi tunnetades, sisenes ja jäi Sāriputta mitte millessegi. Mis iganes ka ei ilmneks mitte milleski – mitte millegi tunnetus, meelekindlus, kokkupuude, tundmine, tunnetus, kavatsus, teadvustus, soov, otsus, püsivus, teadvelolek, ükskõiksus või tähelepanu – ta ajas nad kõik ära, üks teise järel. Ta oli teadlik nende kerkimisest, nende püsimisest ja nende vaibumisest. Ta märkas: 'Nii need omadused ilmnevad, hakkavad osalema ning seejärel kaovad'. Ta jäi nende suhtes tundetuks, sõltumatuks, puutumatuks, vabaks ja seostamatuks, midagi teadlikult tõkestamata. Ta märkas: 'Saab veel edasi minna' ning, seda jätkates, kinnitas: 'Saab küll'.

### Ei tunnetus ega tunnetamatus

Edasi, olles täielikult ületanud mitte millegi, sisenes ja jäi Sāriputta ei tunnetusse ega tunnetamatusse. Ta eemaldus teadlikult sellest saavutusest. Eemaldudes teadlikult sellest saavutusest, nägi ta kunagi kadunud ja muutunud omadusi: 'Nii need olematud omadused hakkavad osalema. Olles olnud, nad kaovad'. Ta jäi nende suhtes tundetuks, sõltumatuks, puutumatuks, vabaks ja seostamatuks, midagi teadlikult tõkestamata. Ta märkas: 'Saab veel edasi minna' ning, seda jätkates, kinnitas: 'Saab küll'.

### Tunnetuse ja tundmise lõpp

Edasi, olles täielikult ületanud ei tunnetuse ega tunnetamatuse, sisenes ja jäi Sāriputta tunnetuse ja tundmise lõppu. Ja ta nägi ja mõistis, et on lõplikult tühjenenud. Ta eemaldus teadlikult sellest saavutusest. Eemaldudes teadlikult sellest saavutusest, nägi ta kunagi kadunud ja muutunud omadusi: 'Nii need olematud omadused hakkavad osalema. Olles olnud, nad kaovad'. Ta jäi nende suhtes tundetuks, sõltumatuks, puutumatuks, vabaks ja seostamatuks, midagi teadlikult tõkestamata. Ta märkas: 'Ei saa enam edasi minna' ning, seda jätkates, kinnitas: 'Ei saa'.

Vaata ka
--------

* Dhyāna#Budism
* Budistlik meditatsioon
* Budistlik kosmoloogia

Viited
------

1. ↑  *Vipassanaṁ vipassi*, selge läbinägemine, sisekaemus, analüüsiv vaatlus.
2. ↑  *Upādāna*, kütus või energia, kippumine ihade poole.
3. ↑  *Pañca nīvaraṇāni*, viis takistust, mis segavad inimest nii vaimses praktikas, meditatsioonil kui ka igapäevases elus.
4. ↑  *Pīti*, meditatsioonipraktikas kogetav ekstaatiline rõõm või õndsustunne, üks virgumise teguritest ja *jhāna* osadest või omadustest.
5. ↑  *Sukha*, *sukhavedanā*, meditatsioonipraktika käigus tekkiv õndsus või sügav õnnetunne, üks *jhāna* osadest või omadustest.
6. ↑  *Vitakka*, täpne mõtlemine, tähelepanu koondamine, üks *jhāna* osadest või omadustest.
7. ↑  *Vicāra*, rakendamine, läbi uurimine, üks *jhāna* osadest või omadustest.
8. ↑  *Cittas'ekaggatā*, meele ühtesuunatus, keskendatus, üks *jhāna* osadest või omadustest.
9. ↑  *Phassa*, puudutus või kontakt, üks meeletegureid, kuues lüli sõltuvusliku tekkimise ahelas.
10. ↑  *Vedanā*, tunne või tundmine, üks isiksuse koostisosadest ja seitsmes lüli sõltuvusliku tekkimise ahelas.
11. ↑  *Sati* ehk tähelepanelikkus, ka teadvustamine või teadvelolek, üks olulisematest vaimsetest võimetest või psüühilistest omadustest.
12. ↑  *Upekkhā*, ükskõiksus, võrdne suhtumine ehk erapooletus, ka täiuslik tasakaal, üks väärtuslikumaid meeleseisundeid ja omadusi, üks neljast mõõtmatust, üks kümnest ületavast toimingust, üks seitsmest virgumise tegurist jpm.
13. ↑  Kuni Sāriputta oli saavutamistes, võis ta ära ajada mitmesuguseid esile kerkivaid omadusi. Selles ja järgmises lõigus ta enam ei tee seda. See erinevus on seotud märkusega suttas AN 9:36, mille kohaselt kõik saavutused kuni mitte millegini on tunnetuse-saavutused.
14. ↑  Põhjalikum käsitlus sellest seisundist leidub suttas MN 44.

Välislingid
-----------

* One After Another. Anupada Sutta (MN 111), translated and commented by Ṭhānissaro Bhikkhu.

* Anupadasutta — Suddhāso Bhikkhu. English translation 2016.

* Anupadasutta — Bhikkhu Sujato. English translation.

* Anupadasutta — Mahāsaṅgīti Tipiṭaka Buddhavasse 2500. Algtekst paali keeles.

| * v
* r
Tipiṭaka |
| --- |
| 
Paali kaanon |
| Vinayapiṭaka | 

|  |  |
| --- | --- |
| Suttade analüüs | 
Munkade ja nunnade elukorralduse, kogudusest väljaarvamise ja heastamise reeglid, Pāṭimokkha-sutta põhjalik analüüs. |
| Jaotused | 
Koguduse elukorralduse ja toimimise reeglid. |
| Lisad | 
Reeglid kogudusse vastuvõtmiseks, pühade ja tähtpäevade pidamiseks jms. |

 |  |
| Sutta Piṭaka | 

|  |  |
| --- | --- |
| Dīgha-nikāya | 
*Pikkade õpetussõnade kogu.* 34 mahukat suttat.
  Käsitletakse sõltuvuslikku tekkimist, meditatsiooni jpm, sealhulgas Satipaṭṭhāna-sutta. |
| Majjhima-nikāya | 
*Keskmiste õpetussõnade kogu.* 152 filosoofilist suttat, jaotatud kolme ossa:
 \* Mūlapaṇṇāsapāḷi\* Majjhimapaṇṇāsapāḷi\* Uparipaṇṇāsapāḷi. |
| Saṃyutta-nikāya | 
*Ühendatud õpetussõnade kogu.* Ligi 3000 suttat, jaotatud viide ossa:
 \* Sagatha-vagga. Värssides suttad, sealhulgas Dhammapada\* Nidana-vagga. Peamiselt sõltuvuslikku tekkimist käsitlevad suttad, sealhulgas Isetuse õpetus.\* Khandha-vagga. Skandhasid käsitlevad suttad.\* Salayatana-vagga. Meeletajusid käsitlevad suttad, sealhulgas Tulejutlus.\* Maha-vagga. Sealhulgas Kaheksaosaline tee, õpetused dhyānadest, seadmuseratta käimapanemine jpm. |
| Aṅguttara-nikāya | 
*"Üks-rohkem" õpetussõnade kogu.* 
 9557 suttat, jaotatud üheteistkümnesse ossa vastavalt käsitletavate nähtuste või asjade arvule, sealhulgas Kalama Sutta. |
| Khuddaka-nikāya | 
*Lühikeste õpetussõnade kogu*, jaotatud 15 ossa:
 Lühikesed lugemised **·** Dhammapada **·** Ülendavad värsid **·** Nõndaöeldu **·** Suutrate kogumik **·** Taevalossilood **·** Tondilood **·** Auväärsete isandate laulud **·** Auväärsete emandate laulud **·** Sünnilood **·** Selgitus **·** Analüüsi tee **·** Suured teod **·** Buddhade järgnevus **·** Elulookorv |

 |
| Abhidhammapiṭaka | 

|  |  |
| --- | --- |
| Dhammasaṅgaṇi | 
*Seadmuste rühmad.* Psühholoogilised käsitlused. |
| Vibhaṅga | 
*Lahtiseadmine.* Eelmise osa süvendatud käsitlused. |
| Dhātukathā | 
*Vestlused ürgollustest*. 14 peatükki küsimuste-vastuste vormis. |
| Puggalapaññatti | 
*Isiksusetüpoloogia*. 10 peatükki. |
| Kathāvatthu | 
*Vaidlusobjektid*. |
| Yamaka | 
*Paarid*. 10 peatükki küsimuste-vastuste vormis. |
| Paṭṭhāna | 
*Suhted*. Seosed ja põhjused. |

 |